**Edvard Johan Horelli** (14. heinäkuuta 1871 Kokemäki – 11. elokuuta 1946 Helsinki) oli suomalainen lääkäri, joka toimi muun muassa Vankeinhoitohallituksen ylilääkärinä vuosina 1928–1943. Lääkintöneuvoksen arvonimi hänelle myönnettiin 1928.

Elämä
-----

Kokemäellä syntynyt Horelli kirjoitti ylioppilaaksi Porin suomenkielisestä yksityislyseosta vuonna 1890 ja opiskeli sen jälkeen lääketiedettä Helsingin yliopistossa, jossa hän suoritti lääketieteen lisensiaatin tutkinnon 1899. Valmistuttuaan Horelli oli kunnanlääkärinä eri puolilla Satakuntaa vuoteen 1907 saakka, hoitaen välillä Niuvanniemen sairaalan toisen alilääkärin virkaa 1905–1906. Vuosina 1907–1910 hän toimi lääkärinä Turun lääninvankilassa, 1910–1920 Turun kunnallismielisairaalassa, 1920–1925 Pitkäniemen sairaalassa ja 1925–1928 ylilääkärinä Nikkilän sairaalassa, jonka jälkeen Horelli nimitettiin Lääkintöhallituksen osastopäälliköksi ja Vankeinhoitohallituksen ylilääkäriksi. 70 vuotta täytettyään hän hoiti vankeinhoitolaitoksen ylilääkärin tehtävää viransijaisena vuoden 1943 loppuun saakka.

1920-luvulla Horelli oli jäsenenä valtioneuvoston asettamassa komiteassa, joka pohti kehitysvammaisten, mielisairaiden ja epileptikoiden pakkosterilisointeja. Komitean puheenjohtajana toimi oikeusneuvos Walter Andersin ja siihen kuuluivat myös dosentti Arne Palmén sekä professori Harry Federley. Horelli kannatti itse sterilisointeja muun muassa taloudellisista syistä. Laki pakkosterilisoinneista tuli voimaan vuonna 1935.

Edvard Johan Horelli kuoli Helsingissä 75-vuotiaana elokuussa 1946. Hänet on haudattu Hietaniemen hautausmaalle.

Perhe
-----

Horellin vanhemmat olivat valtiopäivämiehenä toiminut Hassalan ratsutilan rusthollari Juho Fredrik Horelli (1844–1931) ja Amanda Fransintytär Giers (1850–1922). Perheen kahdeksasta lapsesta tunnettuja ovat myös ministeri Toivo Horelli, professori Väinö Horelli ja asianajaja Veini Metsämies.

Horellin puoliso oli Thyra Landtman (1883–1959), jonka kanssa hän avioitui 1904.

Lähteet
-------

1. ↑  Horelli, Edvard Johan. *Ylioppilasmatrikkeli 1853–1899*. Helsingin yliopiston verkkojulkaisu.   Viitattu 5.10.2018.
2. 1 2 3 4  *Kuka kukin on (Aikalaiskirja) 1934*, s. 221. Helsinki: Otava, 1934. Projekt Runeberg.
3. ↑  Vankeinhoitolaitoksen ylilääkärin virka.  *Helsingin Sanomat*, 12.6.1943, s. 2. HS Aikakone (vain tilaajille). Viitattu 5.10.2018.
4. ↑  Steriloimista koskeva lakiehdotus valmis.  *Helsingin Sanomat*, 7.5.1929, s. 4. HS Aikakone (vain tilaajille). Viitattu 5.10.2018.
5. ↑  Adam, Thomas: *Intercultural Transfers and the Making of the Modern World, 1800-2000 : Sources and Contexts*, s. 75. Lontoo: Palgrave Macmillan, 2011. ISBN 978-023-02435-4-5.
6. ↑  Turunen, Piia: Suomessa pakkosteriloitiin tuhansia – taustalla rotuhygienia *Studio55*.  7.10.2013. MTV3. Viitattu 5.10.2018.
7. ↑  Hietaniemen vanha hautausmaa, Helsinki : Edvard Johan Horelli Suomen Sukututkimusseura.  Arkistoitu 5.10.2018. Viitattu 5.10.2018.
8. ↑  Hoppu, Tuomas: *Joki ja sen väki II : Kokemäen historia 1870–2010*, s. 32, 126–127, 416. Kokemäki: Kokemäen kaupunki ja seurakunta, 2011. ISBN 978-952-99941-3-7. DIGI – Yleisten kirjastojen digitoimaa aineistoa (PDF).
9. ↑  *Kuka kukin on (Aikalaiskirja) 1934*, s. 221. Helsinki: Otava, 1934. Projekt Runeberg.
10. ↑  Horelli (→ Metsämies), Veini Ireneus. *Ylioppilasmatrikkeli 1853–1899*. Helsingin yliopiston verkkojulkaisu.   Viitattu 5.10.2018.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1853–1899

 |

 |